PATVIRTINTA

Kauno miesto savivaldybės tarybos

2023 m. vasario 7 d.

sprendimu Nr. T-1

**KAUNO MIESTO SAVIVALDYBĖS 2023–2025 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi ir mokytis;

partneriams – būti atviriems ir profesionaliai kurti bendrą rezultatą miestui;

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2023–2025 metų strateginis veiklos planas parengtas remiantis Kauno miesto savivaldybės strateginiu plėtros planu iki 2030 metų, patvirtintu Kauno miesto savivaldybės tarybos 2022 m. gegužės 24 d. sprendimu Nr. T-251 „Dėl Kauno miesto savivaldybės strateginio plėtros plano iki 2030 metų patvirtinimo“.

**II SKYRIUS**

**KAUNO MIESTO PLĖTROS PRIORITETAI, TIKSLAI IR UŽDAVINIAI**

Kauno miesto savivaldybės strateginiame plėtros plane iki 2030 metų (toliau – SPP) suformuoti 3 pagrindiniai strateginiai prioritetai (atvirumas ir bendradarbiavimas plėtojant miesto ekonomiką, kultūrą ir turizmą; gyventojo poreikius atliepianti gyvenimo kokybė sumaniam, aktyviam ir sveikam gyventojui; tvarumo bei žaliojo kurso principais sumaniai valdomas miestas). Išskirtos aštuonios prioritetinės sritys:

ekonomika, sąlygos verslui ir investicinis patrauklumas;

kultūra ir turizmas;

švietimo ir sporto paslaugos;

sveikatos priežiūra ir socialinės paslaugos;

sumanus miesto valdymas, viešosios paslaugos;

susisiekimas ir darnus judumas;

darni teritorijų ir gyvenamosios aplinkos plėtra;

žaliasis kursas.

Savivaldybė, siekdama įgyvendinti SPP prioritetinėse srityse numatytus tikslus, uždavinius ir priemones, parengė trumpalaikį 2023–2025 metų strateginį veiklos planą (toliau – SVP), kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai. SPP numatyti prioritetai, tikslai ir uždaviniai pateikti lentelėje.

| Kodas | Plano elementas | Pavadinimas |
| --- | --- | --- |
| 1 | Prioritetas | Atvirumas ir bendradarbiavimas plėtojant miesto ekonomiką, kultūrą ir turizmą |
| 1.1 | Tikslas | Modernus ir aukštą pridėtinę vertę kuriantis technologijų miestas |
| 1.1.1 | Uždavinys | Stiprinti kryptingą ekonominę specializaciją, pritraukiant tiesiogines užsienio ir vietos investicijas |
| 1.1.2 | Uždavinys | Įgalinti inovacijomis grįsto verslo plėtrą |
| 1.1.3 | Uždavinys | Didinti miesto patrauklumą naujiems ir augantiems verslams |
| 1.1.4 | Uždavinys | Stiprinti miesto išorinį keleivių ir krovinių susisiekimą |
| 1.2 | Tikslas | Kaunas – Baltijos jūros regiono įtraukios ir inovatyvios kultūros, konkurencingas keliautojų miestas, atviras idėjų mainams ir bendradarbiavimui |
| 1.2.1 | Uždavinys | Užtikrinti įtraukios, prieinamos, kokybiškos kultūros plėtrą ir inovacijas |
| 1.2.2 | Uždavinys | Užtikrinti darnų kultūros įstaigų ir infrastruktūros valdymą, paveldo ir miesto viešųjų erdvių įveiklinimą |
| 1.2.3 | Uždavinys | Vystyti Kauną kaip atvirą, konkurencingą ir išskirtinę vertę kuriantį turizmo traukos centrą |
| 2 | Prioritetas | Gyventojo poreikius atliepianti gyvenimo kokybė sumaniam, aktyviam ir sveikam gyventojui |
| 2.1 | Tikslas | Įtraukus, sumanus, besimokantis ir sportuojantis miestas |
| 2.1.1 | Uždavinys | Vystyti akademinį miestą su kokybiškų paslaugų prieinamumu |
| 2.1.2 | Uždavinys | Užtikrinti kokybiškų švietimo paslaugų prieinamumą |
| 2.1.3 | Uždavinys | Užtikrinti kokybiškas ir prieinamas fizinio aktyvumo ir sporto paslaugas, skatinti profesionalaus sporto plėtrą |
| 2.1.4 | Uždavinys | Vystyti efektyvaus švietimo ir sporto įstaigų tinklą ir plėtoti infrastruktūrą |
| 2.2 | Tikslas | Sveikai, socialiai aktyviai ir kokybiškai gyvenantis kaunietis |
| 2.2.1 | Uždavinys | Didinti sveikos gyvensenos galimybių plėtrą kauniečiams |
| 2.2.2 | Uždavinys | Užtikrinti kokybiškas sveikatos ir socialines paslaugas, plėtojant inovatyvią ir efektyvią pagalbos paslaugų sistemą |
| 2.2.3 | Uždavinys | Įveiklinti bendruomenes sveikatinimo ir socialinėje srityse |
| 3 | Prioritetas | Tvarumo bei žaliojo kurso principais tvariai valdomas miestas |
| 3.1 | Tikslas | Tvari, nuolat tobulėjanti organizacija patogiam miestiečių gyvenimui |
| 3.1.1 | Uždavinys | Tapti pirmaujančia organizacija, efektyviai naudojančia pažangius skaitmeninius sprendimus |
| 3.1.2 | Uždavinys | Skatinti tvarų, visą organizaciją apjungiantį paslaugų kūrimo ir tobulinimo procesą |
| 3.1.3 | Uždavinys | Didinti įtraukų bendradarbiavimą su suinteresuotomis šalimis, tapti lydere regione |
| 3.2 | Tikslas | Saugus visų eismo dalyvių susisiekimas, didinant tvarių kelionių dalį ir mažinant transporto keliamą taršą |
| 3.2.1 | Uždavinys | Vystyti ir palaikyti saugią judumo infrastruktūrą Kauno mieste |
| 3.2.2 | Uždavinys | Didinti darnių kelionių dalį Kauno mieste |
| 3.2.3 | Uždavinys | Taikyti inovacijomis paremtus transporto sprendimus |
| 3.3 | Tikslas | Tvarus ir įtraukus teritorijų vystymas, orientuotas į kasdienius kiekvieno žmogaus poreikius ir kokybišką miesto aplinką |
| 3.3.1 | Uždavinys | Vystyti aukštos kokybės, naujojo europinio bauhauzo principus atitinkančias miesto teritorijas |
| 3.3.2 | Uždavinys | Sudaryti sąlygas miesto teritorijų, socialinės ir inžinerinės infrastruktūros plėtros planavimo sinergijai |
| 3.3.3 | Uždavinys | Užtikrinti gamybinės, komercinės ir gyvenamosios aplinkos dermę, skatinant mišrios paskirties teritorijų vystymą |
| 3.3.4 | Uždavinys | Puoselėti ir saugoti miesto savitumo sluoksnius |
| 3.4 | Tikslas | Žaliojo kurso principais paremtas modernus, efektyviai išteklius naudojantis, klimato kaitą švelninantis ir konkurencingas miestas |
| 3.4.1 | Uždavinys | Skatinti efektyvų išteklių valdymą ir atliekų prevenciją |
| 3.4.2 | Uždavinys | Mažinti aplinkos taršą ir kurti miesto ekosistemą, siekiant didinti atsparumą klimato kaitos padariniams |
| 3.4.3 | Uždavinys | Skatinti perėjimą prie žiedinės ekonomikos ir tausaus išteklių naudojimo |
| 3.4.4 | Uždavinys | Išsaugoti biologinę įvairovę mieste |

**PIRMASIS SKIRSNIS**

**ATVIRUMO IR BENDRADARBIAVIMO, PLĖTOJANT MIESTO EKONOMIKĄ, KULTŪRĄ IR TURIZMĄ, PROGRAMA**

Siekiant įgyvendinti atvirumo ir bendradarbiavimo, plėtojant miesto ekonomiką, kultūrą ir turizmą programą, numatomos pagrindinės veiklos kryptys:

palankesnių sąlygų verslui sudarymas;

investicijų pritraukimas;

inovacijų ekosistemos plėtra;

inovatyvios kultūros paslaugų plėtra;

turizmo skatinimas.

Didinant Kauno miesto pasiekiamumą, patrauklumą turizmui ir verslui, numatoma vykdyti turizmo plėtojimo priemones, skatinti verslumą, inovacijų ekosistemos ir investicijų plėtrą.

2023 m. planuojama baigti vieną svarbiausių miesto projektų – buvusios Aviacijos gamyklos angaro konversiją, kuriam Lietuvos Respublikos Vyriausybės nutarimu suteiktas valstybei ekonomiškai svarbaus projekto statusas. 2022 m. buvo parengtas ir patvirtintas Kauno Aleksoto inovacijų pramonės parko (toliau – KAIPP) plėtros planas, toliau tęsiami darbai, kurie leis į teritoriją pritraukti 90 mln. eurų privačių kapitalo investicijų ir sukurti per 1000 aukštos kvalifikacijos darbo vietų. Šio projekto išvystymas turės reikšmingą įtaką ne tik numatytos teritorijos išvystymui, bet ir visai miesto ekonomikai, akademiniam sektoriui ir miesto įvaizdžio gerinimui. Inovacijų parko teritorijoje, naudojantis Europos Sąjungos (ES) struktūrinių fondų lėšomis, rekonstruojamas buvęs sraigtasparnių remonto angaro pastatas, pritaikant jį eksperimentinės gamybos ir kitoms KAIPP specializacijų krypties įmonių poreikius atitinkančioms veikloms. Numatoma, kad šiose patalpose netrukus įsikurs pirmosios parko įmonės. Taip pat pradėti Stoties turgaus teritorijos sutvarkymo projektavimo darbai.

Didelis dėmesys ir toliau bus skiriamas Kauno miesto savivaldybės paveldotvarkos programai, ja skatinant sutvarkyti dar daugiau Kauno paveldo objektų. 2023 m. prioritetu išliks medinių ir tarpukario pastatų tvarkymas, tarp jų – Europos paveldo ženklu pažymėtų „Pieno centro“ rūmų, Lietuvos sveikatos mokslų universiteto pastatų komplekso, „Dainos“ kino teatro ir kitų reikšmingų architektūros paveldo objektų tvarkyba. Planuojama užbaigti Kauno Šv. Arkangelo Mykolo (Įgulos) bažnyčios išorės tvarkybą, baigti restauruoti Kauno kultūros centro pastato fasadą. Bus tęsiama populiari viešųjų erdvių „Kauno akcentų“ programa, per kurią planuojama įrengti kelias dešimtis naujų kūrinių įvairiose Kauno miesto vietose, tarp jų – obeliską Lietuvos policijos šimtmečiui paminėti Laisvės alėjoje ir Kauno simbolį – Taurą simbolizuojančią skulptūrą Savanorių prospekte. Planuojama atnaujinti kelias dešimtis esamų atminimo ženklų, skulptūrų, memorialų, tarp jų – Aviatorių memorialą Europos prospekte, S. Dariaus ir S. Girėno paminklą.

2023 m. bus tęsiami Dainų slėnio, esančio Tunelio g. 37, Kaune, rekonstravimo darbai ir M. K. Čiurlionio koncertų centro projektavimo darbai.

Planuojama tęsti kultūros įstaigų pastatų ir kiemo statinių remontą: pradėti Kauno kultūros centro (Kovo 11-osios g. 26) pastato išorės (fasado ir stogo) ir vidaus patalpų remonto projektavimo darbus, tęsti Kauno rotušės pastato pritaikymo visuomenės poreikiams darbus (vidaus patalpų ir išorės remonto darbai), įrengti ekspoziciją.

2023 m. tęsiamos pradėtos bendruomenių įsitraukimo į kultūrinės veiklos pokyčius veiklos, bendruomenių kultūrinės veiklos ir kultūros įstaigų įtrauktis į kultūros prieinamumą ir sklaidą. Siekiant užtikrinti kultūros prieinamumą ir bendruomenės narių įsitraukimą į kultūrines veiklas, tęsiama paslaugų decentralizacija ir pačių bendruomenių stiprinimas, įgalinimas ir tarpinstitucinė sąveika (dalinio finansavimo programa „Iniciatyvos Kaunui“). Europos kultūros sostinės 2022 titulas leido miestui įtvirtinti kultūrą ir kūrybiškumą kaip vieną esminių tvarios miesto raidos sąlygų, užtikrinti gausią kultūros renginių pasiūlą. Ir 2023 m. planuojami tęstiniai renginiai (projektai), užtikrinantys projekto „Kaunas – Europos kultūros sostinė‘“ palikimą.

Kultūros paslaugų kokybės gerinimas, įtraukios, prieinamos, kokybiškos kultūros plėtra ir inovacijos tampa vienu pagrindinių tęstinių 2023 metų prioritetų. Tęsiamas tarpdisciplininio ir tarpsektorinio bendradarbiavimo stiprinimas, inicijuojant jungtines veiklas, tinklinius bendradarbystės ryšius. Toliau plėtojama kultūros paslaugų stebėsenos ir vertinimo informacinė platforma.

2023 metais bus įgyvendintas miestą reprezentuojančių renginių, projektų, praturtinančių vietos bendruomenės kokybišką laisvalaikį, planas (koncertai viešose vietose, parkuose ir skveruose, pasirodymai netikėtose miesto erdvėse). 2023 m. pradedami 2024 metais įvyksiančios Lietuvos dainų šventės (mininčios 100-metį) organizavimo parengiamieji darbai.

Atvirumo ir bendradarbiavimo, plėtojant miesto ekonomiką, kultūrą ir turizmą, programa yra aprašyta 1 priede. [t2310001priedas1\_1.docx](file:///C:\Users\laurbaci\Downloads\t2310001priedas1_1.docx) [t2310001priedas1\_2.xlsx](file:///C:\Users\laurbaci\Downloads\t2310001priedas1_2.xlsx)

**ANTRASIS SKIRSNIS**

**GYVENTOJO POREIKIUS ATLIEPIANTI GYVENIMO KOKYBĖS SUMANIAM, AKTYVIAM IR SVEIKAM GYVENTOJUI PROGRAMA**

Gyventojo poreikius atliepiančioje gyvenimo kokybės sumaniam, aktyviam ir sveikam gyventojui programoje numatomomis papriemonėmis siekiama atliepti ateities poreikius, sudaryti palankias sąlygas patogiai gyventi visų amžiaus grupių asmenims ir gauti lengvai prieinamas paslaugas švietimo, fizinio aktyvumo, sveikatos ir socialinėse srityse.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, atnaujinto ugdymo turinio, įtraukiojo ugdymo įgyvendinimui, sąlygoms ugdymo įstaigose gerinti.

2023 m., įgyvendinant Kauno miesto savivaldybės bendrojo ugdymo mokyklų tinklo pertvarkos 2021–2025 metų bendrąjį planą, numatytas Kauno lopšelio-darželio „Pelėdžiukas“ atidarymas, iki 2023 m. rugpjūčio 31 d. reorganizuojama Kauno „Aitvaro“ mokykla prijungiant prie Kauno suaugusiųjų ir jaunimo mokymo centro, Kauno šv. Roko mokykla pertvarkoma į regioninį specialiojo ugdymo centrą, pritarus Lietuvos Respublikos švietimo, mokslo ir sporto ministrui. Planuojama, kad Kauno pedagoginė psichologinė tarnyba persikels į naujas patalpas.

Numatyta, kad Kauno Jurgio Dobkevičiaus progimnazija nuo 2023 m. rugsėjo 1 d. įgyvendins akredituotas tarptautinio bakalaureato pradinio ugdymo (PYP) ir pagrindinio ugdymo (MYP) programas. Savivaldybė partnerio teisėmis toliau dalyvaus projekte ,,Karjeros specialistų tinklo vystymas“ – visose mokyklose pagal mokinių skaičių bus įdarbinami karjeros specialistai, kurie padės mokiniams spręsti konkrečius karjeros klausimus (ugdymas karjerai, profesinis informavimas ir konsultavimas). Planuojama įrengti laboratorijas Kauno Juozo Urbšio ir Kauno Suzuki progimnazijose. Tęsiamas tarpdisciplininio gabių vaikų ugdymo programos įgyvendinimas. 2023 m. bendrojo ugdymo mokyklose bus pradėtas įgyvendinti Visos dienos mokyklos (VDM) modelis, skirtas prasmingam vaikų užimtumui po pamokų.

Planuojamas tęsti švietimo įstaigų infrastruktūros plėtrą: užbaigti pastato Jūratės g. 19 rekonstrukcijos darbus pritaikant pastatą ikimokyklinio ugdymo (9 grupių) veiklai, užbaigti naujo lopšelio-darželio pastato Vijūkų g. 78 projektavimo darbus ir pradėti rangos darbų pirkimą, pradėti naujos mokyklos pastato Vijūkų g. 78 projektavimo darbus, pradėti Tirkiliškių darželio-mokyklos pastatų rekonstrukcijos projektavimo darbus, pradėti Tarptautinės gimnazijos pastato (Vytauto pr. 50) rekonstrukcijos (4 aukšto statyba) darbus, pastatyti Kauno Maironio universitetinės gimnazijos sporto paskirties pastatą.

2023 m. suplanuotas švietimo įstaigų pastatų energetinio efektyvumo didinimas – šildymo ir elektros sistemų atnaujinimas (lopšelio-darželio „Gintarėlis“, lopšelio-darželio „Pienė“, lopšelio-darželio „Kūlverstukas“, lopšelio-darželio „Volungėlė“, „Šilo“ pradinės mokyklos, Palemono gimnazijos, Antano Smetonos gimnazijos). Tęsiamas švietimo, neformaliojo ugdymo įstaigų pastatų šilumos punktų išmaniųjų valdymo sistemų diegimas. Planuojama užbaigti Jurgio Dobkevičiaus progimnazijos modernizavimo darbus, pradėti modernizuoti (apšiltinti, atnaujinti inžinerines sistemas) Atžalyno progimnazijos, Šv. Kazimiero progimnazijos, Veršvų gimnazijos (Mūšos g. 6), Bernardo Brazdžionio mokyklos (Radvilėnų pl. 7) pastatus. Planuojami ne mažiau kaip 8 ikimokyklinio ugdymo įstaigų pastatų apšiltinimo darbai.

Trejų metų planuose – Kauno Miko Petrausko scenos menų mokyklos pastato kapitalinis remontas ir teritorijos sutvarkymas, pastato Perkūno al. 4B projektavimo ir kapitalinio remonto darbai (keičiant pastato paskirtį).

2023 m. planuojama baigti vienintelio šalyje mokslo ir inovacijų muziejaus – Mokslo ir technologijų populiarinimo centro – statybos darbus, įrengti nuolatinę mokslo populiarinimo ekspoziciją, virtualių projekcijų erdves ir įsigyti kitas mokslo centro projektui įgyvendinti būtinas priemones.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas, finansuojami nevyriausybinių organizacijų sporto ir fizinio aktyvumo projektai.

2023 m. bus rengiama ilgalaikė miesto sporto ir sveikatinimo strategija, kurios tikslas – įvertinti esamą situaciją, identifikuoti svarbiausias sporto šakas ir numatyti sportinio ugdymo organizavimo, sporto finansavimo, infrastruktūros plėtros kryptis.

Planuojama baigti S. Dariaus ir S. Girėno stadiono sertifikavimo procedūras su UEFA ir *World Athletics* organizacijomis. Taip pat bus pradėta Kauno plaukimo mokyklos baseino „Šilainiai“ rekonstrukcija ir naujo baseino statyba Panemunėje. Pagal parengtą Kauno marių įlankos prieplaukos ir buriavimo sporto bazės R. Kalantos g. 130, Kaune, techninį projektą, tęsiami suplanuoti darbai – bus įrengta pontoninė prieplauka laivams, statoma buriavimo sporto bazė, elingai, papildomos prieplaukos, įrengiama kita sporto ir laisvalaikio infrastruktūra.

2023 m. toliau tęsiami lengvosios atletikos maniežo statybos darbai, projektuojami nauji sporto ir laisvalaikio infrastruktūros objektai – daugiafunkcis kultūros ir sporto kompleksas Julijanavos g. 1, Kaune, dengtas futbolo ir regbio sporto šakoms skirtas maniežas (Europos pr. 105A) ir uždaras ekstremaliojo sporto centras. 2023 m. bus tęsiamas projekto „Mokausi plaukti ir saugiai elgtis vandenyje“ įgyvendinimas.

Planuojama tęsti mokinių sportinio užimtumo infrastruktūros atnaujinimą, ją atveriant bendruomenėms: užbaigti Bernardo Brazdžionio mokyklos (Partizanų g. 22) stadiono rekonstrukcijos darbus, pradėti Vytauto Didžiojo universiteto klasikinio ugdymo mokyklos (Vokiečių g. 164) stadiono rekonstrukciją. Trejų metų laikotarpiu numatoma Kauno technologijos universiteto inžinerijos licėjaus (S. Lozoraičio g.) ir Kauno Simono Daukanto progimnazijos stadionų rekonstrukcija.

Siekdama skatinti gyventojų bendruomeniškumą, organizacijų iniciatyvas įvairiose srityse (sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė toliau vykdys programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės, bendruomeninės ir kitos Savivaldybės teritorijoje veikiančios organizacijos, skaičius didės ir kokybė gerės.

Didelis dėmesys 2023–2025 m. strateginiame veiklos plane skiriamas socialinei veiklai: užtikrinti akredituotų socialinės priežiūros paslaugų teikimą; organizuoti akredituotų ir licencijuotų socialinių paslaugų kokybės vertinimą; organizuoti prevencinių paslaugų (tarp jų – kompleksinių paslaugų šeimai) teikimą; teikti socialinių, darbinių ir kitų įgūdžių ugdymo, palaikymo ir (ar) atkūrimo paslaugų teikimą asmenims (šeimoms), kuriems išnuomotas Savivaldybės socialinis būstas; tęsti būstų pritaikymą asmenims su sunkia negalia ar judantiems tik su vežimėliu ar su kitomis pagalbinėmis techninėmis priemonėmis.

Iki 2024 m. planuojama pabaigti gydymo paskirties pastato – ligoninės Josvainių g. 2, Kaune, statybą. Bus pagerinta Kauno miesto socialinių paslaugų centro infrastruktūra – atlikti pastato R. Kalantos g. 57 kapitalinio remonto darbai.

2022 metais patvirtinus Kauno miesto savivaldybės nekilnojamojo turto valdymo strategiją iki 2029 metų, 2023–2025 metais bus įgyvendinama Savivaldybės socialinio būsto fondo plėtros programa, kuria siekiama užtikrinti esamo socialinio būsto fondo tinkamą kokybę, sudaryti palankias sąlygas apsigyventi gyvenamuosiuose būstuose asmenims (šeimoms), kurie turi teisę į socialinio būsto nuomą. 2023 m. bus tęsiami bendrabučio pastato Lampėdžių g. 10, Kaune, atnaujinimo ir pritaikymo savarankiško gyvenimo namų ir Savivaldybės būsto poreikiams darbai.

Gyventojo poreikius atliepianti gyvenimo kokybės sumaniam, aktyviam ir sveikam gyventojui programa yra aprašyta 2 priede. [t2310001priedas2\_1.docx](file:///C:\Users\laurbaci\Downloads\t2310001priedas2_1.docx) [t2310001priedas2\_2.xlsx](file:///C:\Users\laurbaci\Downloads\t2310001priedas2_2.xlsx)

**TREČIASIS SKIRSNIS**

**Tvarumo BEI žaliojo kurso principais sumaniai valdomo miesto PROGRAMA**

Siekiant įgyvendinti tvarumo bei žaliojo kurso principais sumaniai valdomo miesto programą, numatomos šios veiklos kryptys: tvari, nuolat tobulėjanti organizacija patogiam miestiečių gyvenimui; saugus visų eismo dalyvių susisiekimas, didinant tvarių kelionių dalį ir mažinant transporto keliamą taršą; tvarus ir įtraukus teritorijų vystymas, orientuotas į kasdienius kiekvieno žmogaus poreikius ir kokybišką miesto aplinką; žaliojo kurso principais paremtas modernus, efektyviai išteklius naudojantis, klimato kaitą švelninantis ir konkurencingas miestas.

Darnus teritorijų ir infrastruktūros vystymas Savivaldybėje vyks įgyvendinant įvairius strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto savivaldybės teritorijos bendrąjį planą iki 2023 m., 2014–2020 m. Kauno miesto integruotą teritorijų vystymo programą, Kauno miesto darnaus judumo planą ir kitus dokumentus.

Siekiant skatinti kompaktišką urbanizuotų ir urbanizuojamų teritorijų vystymą, reguliuoti urbanizuotų teritorijų plėtrą, naudojant tankinimą ir užstatytų teritorijų konversiją (antrinį panaudojimą), planuojama keisti Kauno miesto savivaldybės teritorijos bendrąjį planą, o siekiant pagerinti gyvenamosios aplinkos kokybę, išryškinti teritorijų, turinčių prastą urbanistinę kokybę, potencialą, skatinti jų atnaujinimą, išnaudojant šių teritorijų resursus, atsižvelgiant į vietos kontekstą, formuojant fizinį ir socialinį kaimynystės charakterį, stiprinant vietos identitetą – atlikti atskirų miesto dalių bendrojo plano teritorijų (Žemosios Fredos teritorijos bendrojo plano dalies ir kt.) keitimus.

2023 m. tęsiant darbus miesto centre bus baigtas rekonstruoti Studentų skveras, Muzikinio teatro skveras, užbaigtas Vilniaus g. kapitalinis remontas. Tęsiami Radvilėnų pl. nuo A. Baranausko g. iki Tunelio g. rekonstravimo darbai, P. Lukšio g. ir S. Žukausko g. kapitalinio remonto darbai. 2023 m. bus atlikti Savanorių pr. nuo Taikos pr. iki miesto ribos, Birutės g. Hipodromo g., Tilžės g. remonto darbai.

Planuojama atlikti Romainių g., Marių g. rekonstrukciją, Ateities pl. tęsinio nuo Palemono g. iki T. Masiulo g. tiesybą, S. Dariaus ir S. Girėno g., H. ir O. Minkovskių g., Vandžiogalos pl. rekonstravimo darbus. Taip pat numatyta baigti viaduko Tunelio g., tarp Perkūno al. ir Vievio g., kapitalinį remontą ir pradėti viaduko Tunelio g. (tarp Girstupio g. ir Lentvario g.) rekonstravimo darbus, bus baigti K. Baršausko g. ir Tunelio g. šaligatvių remonto darbai. Bendradarbiaujant su Lietuvos automobilių kelių direkcija bus vykdoma skirtingų lygių sankryžos ties magistralinio kelio A1 Vilnius–Kaunas–Klaipėda 98,100 km Kauno mieste (ties Ašigalio g.) statyba. Bus projektuojamos, renovuojamos, tvarkomos kitos Kauno miesto gatvės.

2023 m. planuojamos baigti daugiaaukštės automobilių stovėjimo aikštelės prie K. Donelaičio g. 65P statybos darbus, pradėti krematoriumo Vainatrakio k. statybą.

Tęsiamas Kauno miesto savivaldybės gyvenamųjų namų prijungimo prie geriamojo vandens tiekimo ir (arba) nuotekų tvarkymo infrastruktūros, kurią eksploatuoja geriamojo vandens tiekėjas ir nuotekų tvarkytojas, programos įgyvendinimas. Šia programa siekiama skatinti Kauno miesto savivaldybės gyvenamųjų namų prijungimą prie geriamojo vandens tiekimo ir (arba) nuotekų tvarkymo infrastruktūros. Taip pat planuojamas visuomeninės paskirties objektų prieinamumo didinimo programos, kurios tikslas – juridinių asmenų valdomų objektų išsaugojimas, sutvarkymas, pritaikymas visuomenės poreikiams tenkinti ir jų prieinamumo didinimas – įgyvendinimas.

2023 m. suplanuoti viešųjų erdvių sutvarkymo ir atnaujinimo projektai – baigiamas tvarkyti Neries krantinės parkas, Nemuno salos teritorija, per trejus metus planuojama atnaujinti Gedimino, A. Gustaičio, Liepų al., A. Samulevičiaus-Samuolio skverus, skverą prie Naujakurių g., Kovo 11-osios, Gričiupio, Vaišvydavos ir Naugardiškių parkus, Aukštųjų Šančių ąžuolyną. Suplanuota parengti Sąjungos aikštės, Linkuvos dvaro parko, A. Mickevičiaus slėnio, Vijūkų skvero ir Sargėnų dvaro parko techninius projektus. Baigus Rotušės aikštės projektavimo darbus, rangos darbus planuojama pradėti 2024 metais. Trejų metų planuose taip pat yra Laisvės alėjos rekonstrukcijos VI etapas – Laisvės al. tarp Vytauto pr. ir Trakų g. rekonstravimas.

Trimečiame plane 2023 m. planuojama Kėdainių tilto per Nemuną statyba. Numatomi pėsčiųjų tilto per Nemuną nuo Aleksoto iki salos ir pėsčiųjų tilto per Nerį projektavimo darbai, tęsiamas Trijų mergelių tilto kapitalinis remontas.

2023–2025 m. numatyti požeminių perėjų Karaliaus Mindaugo pr. ties I. Kanto g. ir Nemuno g., prie V. Kuzmos g. ir prie Birštono g. rekonstravimo darbai.

Ir toliau didelis dėmesys bus skiriamas Kauno, kaip dviračių miesto, idėjai įgyvendinti. 2023–2025 m. numatoma toliau tvarkyti esamus ir įrengti naujus pėsčiųjų ir dviračių takus. 2023 m. planuojama įrengti pėsčiųjų ir dviračių taką Švenčionių g. iki Panemunės tilto. Pabrėžtina, jog vis dažniau tiesiant naujas ar renovuojant senas gatves, dviračių takai integruojami į projektus.

Siekiant didinti eismo saugumą Kauno miesto teritorijoje, planuojama tęsti kelio ženklų atnaujinimą ir įrengimą, taip pat, vadovaujantis parengtu juodųjų dėmių žemėlapiu, toliau naikinti avaringiausias gatvių vietas.

Įgyvendinant projektą „Viešojo transporto infrastruktūros plėtra Kauno mieste“, numatoma įdiegti eismo valdymo sistemą, kuri leis greičiau pravažiuoti šviesoforais reguliuojamas sankryžas ir pėsčiųjų perėjas. Sistemoje numatytas viešojo transporto prioritetas, suteikiantis galimybę viešajam transportui įveikti maršrutą greičiau, tuo mažinant autobuso ar troleibuso eksploatavimo išlaidas ir bendrai gerinant viešojo susisiekimo paslaugą. Siekiant gerinti aptarnavimo kokybę ir didinant patrauklumą, toliau bus tęsiamas viešojo transporto švieslenčių projektas, kurį įgyvendinant Kauno miesto viešojo transporto stotelėse bus įrengta 100 naujų švieslenčių.

Siekiant užtikrinti sklandesnį ir saugesnį eismo dalyvių judėjimą, bus įgyvendinamas projektas „Intelektinių transporto sistemų diegimas Kauno mieste“. Pagrindinis tikslas, kurio siekiama projektu, – intelektinių sistemų pagalba efektyviau organizuoti transporto eismą, parkavimą, reguliuoti tendencingai didėjančius transporto srautus miesto centrinėje dalyje (spūsčių susidarymą) ir užtikrinti aplinkos, oro taršos ir triukšmo mažinimą. Projektu siekiama prisidėti prie kokybiškos gyventojų aplinkos kūrimo, švaresnio oro užtikrinimo, galimybės turėti patogias sąlygas greitai ir mažiausiais kaštais pasiekti kelionės mieste tikslą. Šiam tikslui pasiekti taip pat pradėtas įgyvendinti mažų emisijų zonos įrengimo Kauno senamiestyje projektas.

2022 m. įkūrus Kauno būsto modernizavimo agentūrą, toliau bus siekiama skatinti daugiabučių namų atnaujinimą (modernizavimą) gerinant Kauno miesto mikrorajonų gyvenamąją aplinką. Keliami pagrindiniai tikslai – daugiabučių gyvenamųjų namų atnaujinimas (modernizavimas), daugiabučių gyvenamųjų namų vidaus šildymo ir karšto vandens sistemų modernizavimas (mažoji renovacija) ir daugiabučių gyvenamųjų namų kvartalų energinio efektyvumo didinimas.

Tvarumo bei žaliojo kurso principais sumaniai valdomo miesto programa yra aprašyta 3 priede. [t2310001priedas3\_1.docx](file:///C:\Users\laurbaci\Downloads\t2310001priedas3_1.docx) [t2310001priedas3\_2.xlsx](file:///C:\Users\laurbaci\Downloads\t2310001priedas3_2.xlsx)

**KETVIRTAS SKIRSNIS**

**SAVIVALDYBĖS ADMINISTRACIJOS DIREKTORIAUS REZERVAS**

Vadovaudamosi Lietuvos Respublikos biudžeto sandaros įstatymo 25 straipsniu, savivaldybės sudaro savivaldybės administracijos direktoriaus rezervą, kuris turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Savivaldybės 2023–2025 m. strateginiame veiklos plane suplanuota 2023 m. skirti 850 tūkst. eurų, 2024 m. – 892 500 eurų, 2025 m. – 937 125 eurus Savivaldybės administracijos direktoriaus rezervui.

Savivaldybės administracijos direktoriaus rezervo lėšos naudojamos Savivaldybės tarybos nustatyta tvarka:

ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti;

dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_